Rozsudok Krajského súdu Nitra sp. zn. 15S/93/2012 z 2. 3. 2015
Rozsudok Krajského súdu Nitra z 2. marca 2015, sp. zn. 15S/93/2012, ECLI:SK:KSNR:2015:4012201009.2
Súd: Krajský súd Nitra
Spisová značka: 15S/93/2012
ECLI: ECLI:SK:KSNR:2015:4012201009.2
Dátum vydania: 2. 3. 2015
Forma: Rozsudok
Oblasť práva: Správne právo
Text rozhodnutia
Súd: Krajský súd Nitra Spisová značka: 15S/93/2012 Identifikačné číslo súdneho spisu: 4012201009 Dátum vydania rozhodnutia: 03. 03. 2015 Meno a priezvisko sudcu, VSÚ: JUDr. Ján Bzdúšek ECLI: ECLI:SK:KSNR:2015:4012201009.2 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedu senátu JUDr. Jána Bzdúška a členov senátu JUDr. Evy Hritzovej a JUDr. Pavla Lukáča, v právnej veci žalobcu: I.. V. Q., nar. XX.XX.XXXX, bytom O., občan Maďarska, zastúpený: Mgr. Klaudia Szekeresová, advokátka so sídlom Široká 569, Tešedíkovo, IČO: 42 114 241, proti žalovanému: Krajské riaditeľstvo Policajného zboru v Nitre, so sídlom Piesková ulica č. 32, Nitra, o preskúmanie rozhodnutia žalovaného č. KRPZ-NR-OPP3-466-001/2012 zo dňa 10.10.2012, takto r o z h o d o l : Súd žalobu z a m i e t a. Žalobcovi súd náhradu trov konania nepriznáva. o d ô v o d n e n i e : Žalobca sa podanou žalobou doručenou súdu dňa 19.11.2012 domáhal zrušenia rozhodnutia žalovaného č. KRPZ-NR-OPP3-466-001/2012 zo dňa 10.10.2012 ako aj rozkazu Okresného riaditeľstva Policajného zboru v Komárne č. ORPZ-KN-OPP1-P-5/2012 zo dňa 14.08.2012 a vrátenia veci žalovanému na ďalšie konanie. V odôvodnení uviedol, že rozkazom OR PZ v Komárne o uložení sankcie bol uznaný vinným zo spáchania priestupku podľa § 14 ods. 1 písm. h) zák. č. 224/2006 Z.z. o občianskych preukazoch a o zmene a doplnení niektorých zákonov (ďalej len ,,zákon o občianskych preukazoch“) a bola mu uložená pokuta vo výške 33,-- eur. Predmetného priestupku sa mal dopustiť tým, že na žiadosť OR PZ v Komárne neodovzdal svoj občiansky preukaz, ktorý je z dôvodu straty štátneho občianstva Slovenskej republiky (ďalej len ,,SR“) neplatný. Neuposlúchnutím výzvy OR PZ v Komárne na odovzdanie jeho občianskeho preukazu vyjadruje svoj nesúhlas so stratou štátneho občianstva SR proti jeho vôli zo zákona v zmysle § 9 ods. 1 písm. b) a § 9 ods. 16 zák. č. 40/1993 Z.z. o štátnom občianstve SR v znení zák. č. 250/2010 Z.z., ktorého zákonnosť v súčasnosti preskúmava Ústavný súd SR na návrh skupiny 30 poslancov Národnej rady SR. Nakoľko orgány SR mu na základe uvedeného zákona de facto odňali štátne občianstvo SR a nepovažujú ho za občana SR, namieta nezákonnosť napadnutého rozhodnutia. Nakoľko podľa platných právnych predpisov dňa 15.10.2012 stratil štátne občianstvo SR (nadobudnutím štátneho občianstva iného štátu na základe výslovného prejavu vôle), má za to, že povinnosť odovzdať občiansky preukaz sa na neho, ako maďarského štátneho občana nevzťahuje, a teda jej nesplnením sa nemohol dopustiť spáchania priestupku. Uloženie pokuty považuje preto za nezákonné a protiústavné. Je toho názoru, že správny orgán nemôže svojvoľne, extenzívnym výkladom rozširovať osobnú pôsobnosť zákona, či odstraňovať chybu alebo nepresnosť zákonodarcu, ktorá v danom prípade spôsobuje nevykonateľnosť príslušného zákonného ustanovenia, keďže ten, kto je štátnym občanom SR, nemôže byť zároveň aj osobou, ktorá stratila štátne občianstvo SR, a teda adresát povinnosti je neurčiteľný. Povinnosť odovzdať občiansky preukaz mu nemohla byť uložená nielen ako občanovi, ktorý stratil štátne občianstvo (vzhľadom k tomu, že stratil štátne občianstvo SR, správny orgán ho nemôže ,,trestať“ za nesplnenie povinnosti, ktorú zákon ukladá jedine občanom SR), ale ani podľa druhej časti vyššie citovaného ustanovenia zákona o občianskych preukazoch, teda ako občanovi, ktorý ukončil pobyt na území SR, keďže pobyt na území tohto štátu neukončil v čase, keď ešte bol občanom SR. K jeho zániku došlo priamo zo zákona po strate štátneho občianstva SR v dôsledku úradného postupu príslušných orgánov. K podanej žalobe sa písomne vyjadril žalovaný, pričom poukázal na to, že podľa právneho názoru žalovaného, použitá gramatická formulácia ,,občan je povinný odovzdať občiansky preukaz po strate štátneho občianstva“, je v zákone o občianskych preukazoch už zaužívaná dlhodobo, pričom dôvod tejto povinnosti (prepustenie zo štátneho zväzku) existoval vždy. Od 17.07.2010, kedy nadobudol účinnosť zákon č. 250/2010 Z.z., sa len doplnil ďalší spôsob straty štátneho občianstva SR a to nadobudnutie cudzieho štátneho občianstva. Samotný základ povinnosti odovzdať občiansky preukaz po strate štátneho občianstva však platil aj predtým. Úmysel zákonodarcu, aby osoby, ktoré nie sú štátnymi občanmi SR nedisponovali občianskym preukazom, možno považovať za úplne zjavný. Pri výklade a aplikácii ustanovení právnych predpisov je nepochybne potrebné vychádzať prvotne z ich doslovného znenia. Žalobca bol povinný vydať občiansky preukaz po strate štátneho občianstva Slovenskej republiky a keďže tak neučinil, dopustil sa priestupku podľa § 14 ods. 1 písm. h) zákona č. 224/2006 Z.z. o občianskych preukazoch a o zmene a doplnení niektorých zákonov. Nakoľko obaja účastníci konania zhodne navrhli, aby súd o žalobe rozhodol bez pojednávania tunajší súd ako vecne a miestne príslušný podľa ust. § 247 ods. 1 OSP prejednal podanú žalobu, dospel k záveru, že rozhodnutie a postup správneho orgánu sú v súlade so zákonom a preto rozhodol o jej zamietnutí podľa ust. § 250j ods. 1 OSP. Vychádzajúc z obsahu predloženého spisu, obsahu žaloby ako aj pripojeného priestupkového spisu mal súd za preukázané, že žalobca bol rozkazom OR PZ v Komárne č. ORPZ-KN-OPP1-P-5/2012 zo dňa 14.08.2012 uznaný vinným zo spáchania priestupku podľa § 14 ods. 1 písm. h) Zákona o občianskych preukazoch a podľa § 14 ods. 2 tohto zákona mu bola uložená pokuta vo výške 33,-- eur (ďalej rozhodnutie prvostupňového správneho orgánu). K vydaniu predmetného rozhodnutia predchádzalo podanie vysvetlenia podľa záznamu zo dňa 10.08.2012. Proti predmetnému rozkazu prvostupňového správneho orgánu podal žalobca v zákonnej lehote odpor, o ktorom rozhodol žalovaný v odvolacom konaní rozhodnutím č. KRPZ-NR- OPP3-466-001/2012 zo dňa 10.10.2012 (ďalej rozhodnutie žalovaného), ktorým odvolanie, odpor žalobcu zamietol a rozhodnutie prvostupňového právneho orgánu potvrdil. Vychádzajúc z odôvodnenia tohto rozhodnutia zhodne ako bolo uvedené v písomnom vyjadrení k podanej žalobe žalovaný poukázal na znenia ustanovení § 9 ods. 1 písm. b) Zákona o štátnom občianstve, § 10 ods. 1 písm. a), § 14 ods. 1 písm. h), § 11 ods. 1 písm. h) Zákona o občianskych preukazoch, pričom žalovaný dospel k záveru, že námietky uvedené žalobcom v podanom odvolaní, odpore nepovažuje za dôvodné, resp. považuje ich za neopodstatnené, nakoľko z predloženého spisového materiálu jednoznačne vyplýva, že sa stal skutok, ktorý je priestupkom podľa § 14 ods. 1 písm. h) Zákona o občianskych preukazoch a tento skutok spáchal žalobca. Súd v tejto súvislosti poukazuje na skutočnosť uvedenú žalobcom v podanej žalobe a teda, že dňa 15.10.2012 stratil štátne občianstvo nadobudnutím štátneho občianstva iného štátu na základe výslovného prejavu vôle. V administratívnom spise na č.l. 23 sa však nachádza oznámenie Obvodného úradu Nitra, odbor všeobecnej vnútornej správy, podľa ktorého žalobca stratil štátne občianstvo Slovenskej republiky dňom 15.09.2011. Uvedený rozpor v dátumoch však nemení nič na samotnej skutočnosti, že k strate štátneho občianstva žalobcu došlo a teda týmto dňom je 15.09.2011. Podľa ust. § 10 ods. 1 písm. b) zák. č. 224/2006 Z.z. o občianskych preukazoch, občiansky preukaz je neplatný, ak občan zomrel, bol vyhlásený za mŕtveho, stratil štátne občianstvo alebo ukončil trvalý pobyt na území Slovenskej republiky. Podľa ust. § 11 ods. 1 písm. h) tohto zákona je občan alebo jeho opatrovník povinný odovzdať neodkladne občiansky preukaz Okresnému riaditeľstvu alebo zastupiteľskému úradu, ak občan stratil štátne občianstvo. S poukazom na vyššie uvedené je teda nepochybná povinnosť žalobcu pri strate štátneho občianstva odovzdať a to neodkladne občiansky preukaz Okresnému riaditeľstvu PZ, táto povinnosť žalobcovi vyplýva priamo zo zákona a je logické, že sa vzťahuje na každého štátneho príslušníka, ktorému mu bol v minulosti vydaný občiansky preukaz a súčasne nastala skutočnosť súvisiaca so stratou jeho štátneho občianstva. Uvedené citované zákonné ustanovenia sú jednoznačné, pričom s vyššie uvedeným súvisí skutočnosť, že kto neodkladne neodovzdá občiansky preukaz, hoci je tak povinný urobiť (§ 14 ods. 1 písm. h) zák. č. 224/2006 Z.z. o občianskych preukazoch) dopustí sa priestupku. Prvostupňový správny orgán ako aj žalovaný pri svojich rozhodnutiach vychádzali z týchto zákonných ustanovení, ktoré jednoznačne ukladajú povinnosť občanovi pri strate štátneho občianstva vrátiť občiansky preukaz, pričom za nesplnenie tejto povinnosti je nepochybne možné uložiť pokutu podľa ust. § 14 ods. 2 zák. č. 224/2006 Z.z. Nakoľko teda súd dospel k záveru, že prvostupňový správny orgán ako aj odvolací orgán pri vydaní rozhodnutí konali v súlade so zákonom, resp. nebolo zistené pochybenie v rámci ich konania a rozhodovania súd dospel k záveru, že podaná žaloba nie je dôvodná a preto rozhodol tak ako je uvedené vo výroku tohto rozhodnutia. O náhrade trov konania súd rozhodol podľa ust. § 250k OSP tak, že tieto žalobcovi nepriznal, nakoľko v konaní nebol úspešný. Rozhodnutie súdu bolo prijaté jednomyseľne. Poučenie: Proti tomuto rozsudku je možné podať odvolanie do 15 dní odo dňa jeho doručenia na tunajší súd, písomne, v dvoch vyhotoveniach. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2015:4012201009.2 (dáta aktuálne k 11. 11. 2026). Záväzné je znenie zverejnené súdom.




